Семьялы да челядьлы Сыктывкарса, Ухтаса да Печораса социальнöй отсöг сетан шöринъяс кутасны пöртны олöмö «Ылi олан пунктъясö социальнöй экспедицияяс» инновационнöй технология

Тайö мог вылö колана автотранспорт сетiсны учреждениеса директоръяслы Коми Республикаса Юралысьöс вежысь Виталий Стаханов да Коми Республикаса йöзлы отсöг сетан агентствоса юрнуöдысь Илья Семяшкин.

Куим микроавтобус, кык «Газель» да «Соболь», вайисны республикаö Пикö воöм челядьлы отсöг сетан Россияса фондысь «Водзö олöм ради» семьялысь омöль оласног да бать-мамтöмлун öлöдöм кузя ыджыд тöдчанлуна республиканскöй уджтас збыльмöдöм могысь.

Учреждениеясса директоръяслы машинаяслысь ключьяс сетiгöн Виталий Стаханов шуис, мый техника лоö зэв бур козинöн Кага воö да лоö бур отсöгöн «Ылi олан пунктъясö социальнöй экспедицияяс» збыльмöдöмын.

«Семьякöд да челядькöд уджалiгöн выль бур технологияяс ошкöмыс лоö медколана туйвизьöн, сы вöсна мый «Водзö олöм ради» уджтаслöн медшöр могыс сыын, медым быд кага, кöть кöнi сiйö эз ов, быдмис бур оласнога семьяын», – пасйис В.Стаханов.

«Социальнöй экспедицияяслöн» ведомствокостса бригадаяс босьтасны тöд выланыс сэтшöм семьяяс, кöнi бать-мамыс оз кöсйыны видзöдны асланыс челядь бöрся. Мобильнöй службалöн мукöд мог – шöринсянь ылын олысь челядя семьяяслы комплекснöй социальнöй отсöг сетöм, олысьяслы социальнöй отсöг сетан формаяс йылысь налы юöртöм. Планируйтöны, мый вонас «социальнöй экспедиция» сетас отсöгсö ылi сикт-грездса 2000 кымын олысьлы.